Diari Oficial de la Generalitat Valenciana


Sumari del DOGV 8840, del 22-06-2020 (2020/4550)

RESOLUCIÓ de 15 de juny de 2020, del director general de Relacions amb les Corts, per la qual es publica el conveni entre la Generalitat, a través de la Conselleria de Participació, Transparència, Cooperació i Qualitat Democràtica i la Diputació Provincial de Castelló, per a l'impuls dels valors i principis associats al govern obert i a la rendició de comptes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8840

Data del DOGV
:   22-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/4550


Data del document
:   15-06-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 de juny de 2020, del director general de Relacions amb les Corts, per la qual es publica el conveni entre la Generalitat, a través de la Conselleria de Participació, Transparència, Cooperació i Qualitat Democràtica i la Diputació Provincial de Castelló, per a l'impuls dels valors i principis associats al govern obert i a la rendició de comptes. [2020/4550]  
La Generalitat, a través de la Conselleria de Participació, Transparència, Cooperació i Qualitat Democràtica i la Diputació Provincial de Castelló han subscrit, prèvia tramitació reglamentària, el dia 5 de juny de 2020, el conveni per a l'impuls dels valors i principis associats al govern obert i a la rendició de comptes, i segons amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 12 de juny de 2020 i número 489/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 15 de juny de 2020.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria de Participació, Transparència, Cooperació i Qualitat Democràtica, i la Diputació Provincial de Castelló, per a l'impuls dels valors i principis associats al govern obert i a la rendició de comptes  
  
València, 5 de juny de 2020  
  
Reunits  
D'una banda, la Generalitat, representada per la consellera de Participació, Transparència, Cooperació i Qualitat Democràtica, Rosa Peréz Garijo, nomenada pel Decret 6/2019, de 17 de juny, del president de la Generalitat (DOGV 8572, 17.06.2019), en virtut de l'autorització conferida per a la signatura d'aquest conveni per Acord del Consell de 6 de març de 2020.  
I d'una altra banda, José Pascual Martí García, president de la Diputació Provincial de Castelló, que actua en l'exercici del seu càrrec i en representació d'aquesta, facultat per a la signatura d'aquest conveni de col·laboració en virtut de l'acord adoptat per la Junta de Govern de data 28 de gener de 2020, de conformitat amb el que disposa l'article 34 de la Llei 7/1985, de 2 d'abril, reguladora de les bases de règim local, assistit per Manuel Pesudo Esteve, secretari general d'aquesta, en funcions de fedatari públic, en compliment del que preveu l'article 92.bis.1.a de la llei esmentada.  
Les parts, en la representació que tenen i amb les facultats que els respectius càrrecs els confereixen, es reconeixen capacitat legal suficient per a l'atorgament d'aquest conveni, i a aquest efecte,  
  
Exposen  
I. Que l'Estatut d'Autonomia de la Comunitat Valenciana preveu, en l'article 9.1, la promulgació d'una llei autonòmica sobre el dret a una bona Administració i l'accés als documents de les institucions i administracions públiques valencianes.  
II. Que en el marc de la Llei 19/2013, de 9 de desembre, de transparència, accés a la informació pública i bon govern, es dicta la Llei 2/2015, de 2 d'abril, de transparència, bon govern i participació ciutadana de la Comunitat Valenciana, que inclou, en l'àmbit subjectiu, les entitats integrants de l'Administració local de la Comunitat Valenciana i les entitats del seu sector públic vinculades o dependents (article 2.d).  
  
Així mateix, la disposició addicional primera de la llei valenciana estableix que la Generalitat col·laborarà amb les entitats locals en la posada en marxa de mecanismes per a la promoció i el foment de la transparència, de l'accés a la informació pública i de la participació ciutadana.  
III. Que l'article 13 del Decret 5/2019, de 16 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria de Participació, Transparència, Cooperació i Qualitat Democràtica les competències en matèria de participació ciutadana, transparència, responsabilitat social, foment de l'autogovern i cooperació al desenvolupament. Aquestes competències es concreten en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, que en l'article 160 atribueix a la Direcció General de Transparència, Atenció a la Ciutadania i Bon Govern, entre altres, les funcions previstes en l'ordenament jurídic en matèria de transparència en l'activitat pública, bon govern i integritat institucional.  
D'una altra banda, el Decret 195/2018, de 31 d'octubre, del Consell, pel qual s'aprova el reglament orgànic i funcional de la Conselleria de Transparència, Responsabilitat Social, Participació i Cooperació (DOGV 8425, 16.11.2018), atorga a la Direcció General de Transparència i Participació, entre altres, les competències en matèria d'elaboració de convenis o altres maneres de col·laboració; i en matèria de realització de plans de formació específics de transparència, bon govern i reutilització de dades obertes.  
IV. Que la Diputació Provincial de Castelló té entre les seues competències, de conformitat amb el vigent article 36 de la Llei 7/1985, de 2 d'abril, reguladora de les bases del règim local (LRBRL), les d'assistència i cooperació jurídica, econòmica i tècnica als municipis, especialment els de menor capacitat econòmica i de gestió; la prestació de serveis públics de caràcter supramunicipal i, si escau, supracomarcal i el foment o coordinació, si escau, de la prestació unificada de serveis dels municipis del respectiu àmbit territorial; i la prestació dels serveis d'administració electrònica en els municipis amb població inferior a 20.000 habitants.  
V. Que l'11 de març de 2016, les parts van subscriure el conveni de col·laboració entre la Generalitat, a través de la Conselleria de Transparència, Responsabilitat Social, Participació i Cooperació, i la Diputació Provincial de Castelló, per a la formació i difusió dels valors i principis associats a la transparència pública i la rendició de comptes.  
  
VI. Que el 10 de març de 2017, les parts van subscriure la pròrroga del conveni esmentat, la vigència del qual va finalitzar el 9 de març de 2018.  
VII. Que el 8 de maig de 2018, les parts van subscriure un nou conveni en el qual es va actualitzar el text anterior i es van ampliar els compromisos de les parts, la vigència del qual va finalitzar el 31 de desembre de 2018.  
VIII. Que el 15 de gener de 2019, les parts van subscriure un nou conveni, la vigència del qual finalitza el 31 de desembre de 2019, sense que es preveja possibilitat de pròrroga.  
IX. Que les dues entitats manifesten l'interés comú i la voluntat social de potenciar aquest conveni i desenvolupar els projectes del programa establit.  
Per tot el que s'ha expressat anteriorment, les parts signants formalitzen aquest conveni de col·laboració de conformitat amb les següents,  
  
Clàusules  
  
Primera. Objecte  
Aquest conveni té per objecte la col·laboració entre la Generalitat i la Diputació Provincial de Castelló per a millorar el compliment de la normativa vigent en matèria de transparència, promoure els drets i obligacions derivats d'aquesta i fomentar els valors associats a la rendició de comptes i el govern obert, per part dels ajuntaments de la província de Castelló.  
  
Segona. Activitats a realitzar  
1. El conveni subscrit persegueix com a principal objectiu fomentar, desenvolupar i fer tasques de transparència i rendició de comptes. Especialment, incidirà en la difusió del dret d'accés a la informació pública.  
  
2. La consecució d'aquest objectiu tindrà lloc mitjançant la promoció de les àrees estratègiques següents:  
a) Difusió de valors i principis associats a la transparència, les dades obertes, la integritat institucional, la rendició de comptes i el bon govern.  
b) Estudi del sistema de transparència pública local.  
c) Difusió del dret d'accés a la informació pública.  
d) Compartir el coneixement i recursos emprats per a garantir el dret dels ciutadans a la informació pública.  
e) Col·laboració, seguiment i avaluació de les mesures dutes a terme en el marc del conveni.  
3. I qualsevol altra activitat que la comissió de seguiment del conveni considere d'interés i ho acorde, entre les disponibilitats econòmiques i les finalitats que constitueixen l'objecte d'aquest conveni.  
  
4. Es preveu la possibilitat de crear grups de treball per a treballar conjuntament tasques específiques dins de les matèries del conveni.  
  
Tercera. Obligacions de les parts  
1. La Conselleria de Participació, Transparència, Cooperació i Qualitat Democràtica, en el marc d'aquest conveni, es compromet a:  
  
a) Posar a la disposició de la Diputació de Castelló el professorat amb les capacitats idònies perquè aquestes accions formatives i divulgatives es duguen a terme.  
b) Promoure aquelles activitats que donen a conéixer i posen en valor les polítiques públiques relacionades amb el govern obert i la rendició de comptes.  
c) Elaborar materials formatius, divulgatius i de síntesis que permeten una millor difusió de la informació.  
d) Posar els recursos necessaris a la disposició de l'eina informàtica generada per a garantir el dret d'accés a la informació pública dels ciutadans.  
2. D'altra banda, la Diputació Provincial de Castelló, en el marc d'aquest conveni, es compromet a:  
a) Facilitar els recursos materials necessaris per a la posada en marxa d'activitats de formació i sensibilització en matèria de transparència en l'activitat pública.  
b) Promoure aquelles activitats que donen a conéixer i posen en valor les polítiques públiques relacionades amb el govern obert i la rendició de comptes.  
c) Donar a conéixer entre els empleats públics de les entitats locals de la província de Castelló la realització de les activitats de formació.  
  
d) Posar a la disposició dels municipis de menys de 20.000 habitants un portal de transparència.  
e) Prestar assistència tècnica i jurídica en la matèria.  
f) Difondre el dret d'accés a la informació pública entre les entitats locals de la província de Castelló mitjançant el disseny i la implantació d'una aplicació informàtica a aquest efecte.  
  
Quarta. Comissió de seguiment i control  
1. Per al seguiment de l'execució i desenvolupament d'aquest conveni es crea una comissió mixta de seguiment i control, composta per dos representants de cadascuna de les institucions signants i que adequarà el seu funcionament al que preveuen els articles 15 i següents de la Llei 40/2015, d'1 d'octubre, de règim jurídic del sector públic (d'ara endavant, LRJSP).  
2. La comissió de seguiment i control estarà integrada:  
a) Per part de la Conselleria de Participació, Transparència, Cooperació i Qualitat Democràtica:  
- La persona titular de la direcció general amb competències en matèria de transparència i bon govern, o la persona que la substituïsca.  
- La persona que exercisca les funcions de la subdirecció general en aquesta direcció general, o la persona que la substituïsca, que exercirà la secretaria.  
b) Per part de la Diputació Provincial de Castelló, dues persones designadas a aquest efecte o les persones que les substituïsquen.  
3. En la designació dels representants de la Generalitat en la comissió mixta de seguiment i control del conveni es procurarà la presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell (DOGV 8018, 10.04.2017).  
4. La comissió de seguiment es constituirà en el termini de 15 dies a partir de l'entrada en vigor d'aquest conveni, i sense perjudici de les funcions que expressament recull l'article 9 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre (d'ara endavant, Decret 176/2014, de 10 d'octubre).  
5. La comissió de seguiment serà presidida per aquell dels membres designats per la Diputació de Castelló que aquesta institució propose, al qual correspondrà dirimir amb el seu vot els empats.  
6. La comissió es reunirà almenys dues vegades a l'any i totes les vegades que es considere necessari, a petició de qualsevol de les parts signants del conveni, tant de manera presencial com a distància. En les sessions que tinguen lloc a distància, les persones que formen part de la comissió podran estar en diferents llocs sempre que s'assegure per mitjans electrònics, també s'hi consideren els telefònics i audiovisuals, la identitat de les persones que componen la comissió o dels qui els substituïsquen, el contingut de les seues manifestacions, el moment en què aquestes es produeixen, com també la interactivitat i intercomunicació entre aquestes persones en temps real i la disponibilitat dels mitjans durant la sessió. Entre altres, es consideraran inclosos, entre els mitjans electrònics vàlids, el correu electrònic, les audioconferències i les videoconferències.  
7. Correspondrà a la comissió de seguiment vetlar pel correcte compliment del conveni, i impulsar la realització de les actuacions que siguen necessàries per al seu desenvolupament i execució.  
8. S'haurà de remetre còpia a la Conselleria de Participació, Transparència, Cooperació i Qualitat Democràtica de totes les actes, acords o informes que, si escau, emeta la comissió de seguiment en el desenvolupament i execució de les funcions que tinga assignades.  
  
Cinquena. Vigència  
Aquest conveni de col·laboració entrarà en vigor en el moment de la seua signatura i finalitzarà el 31 de desembre de 2020, sense que es preveja possibilitat de pròrroga.  
La modificació d'aquest conveni requerirà l'acord unànime dels signants i l'observança dels mateixos tràmits que s'han de seguir per a la seua aprovació i formalització inicial.  
  
Sisena. Causes d'extinció  
1. Són causes d'extinció del conveni les següents:  
a) Finalització del termini de vigència del conveni.  
b) El mutu acord de les parts, manifestat per escrit.  
c) L'incompliment d'alguna de les parts de qualsevol de les obligacions contretes i/o clàusules hi establides, com també l'incompliment de la normativa vigent en la matèria, la qual cosa facultarà l'altra part per a la resolució unilateral d'aquest, amb audiència prèvia a l'altra part en els termes previstos en el penúltim paràgraf d'aquesta clàusula.  
d) Las causes generals establides per la legislació vigent.  
2. Si en qualsevol moment, durant la vigència d'aquest conveni, com a conseqüència del seguiment realitzat, es comprova l'existència d'alguna de les causes d'extinció abans expressades, podrà instar-se la resolució del conveni. Per a això, caldrà comunicar-ho a l'altra part i concedir-li un termini de deu dies per a la presentació d'al·legacions, de conformitat amb el que estableix la legislació reguladora del procediment administratiu comú i l'altra normativa que puga ser aplicable.  
  
3. En cada cas concret, en funció de la causa específica d'extinció i a la vista de la situació de les actuacions en curs d'execució, les parts establiran la forma de finalització d'aquestes actuacions.  
  
Setena. Despeses d'execució del conveni  
L'aplicació i execució d'aquest conveni, incloent-hi a aquest efecte tots els actes jurídics que es poden dictar en la seua execució i desenvolupament, no té repercussió financera per a cap de les parts respecte de l'altra, i cada part atendrà les seues obligacions bé amb els propis mitjans personals i materials bé a través dels corresponents procediments administratius de contractació.  
Quant a les obligacions de la Generalitat, l'import màxim que pot assumir la Conselleria de Participació, Transparència, Cooperació i Qualitat Democràtica serà de 14.520 euros, que es finançaran a càrrec de l'aplicació pressupostària 86.66.43.539.86.7 de la Llei 10/2019, de 27 de desembre, de 2019, de pressupostos de la Generalitat per a l'exercici 2020 (DOGV 8708, 31.12.2019).  
  
Huitena. Conseqüències aplicables en cas d'incompliment  
Quant a les conseqüències aplicables en cas d'incompliment, si una de les parts no compleix el que li correspon, l'altra part podrà elegir entre exigir el compliment o la resolució, amb el rescabalament de danys i abonament d'interessos en els dos casos. També podrà acordar la resolució, fins i tot després d'haver optat pel compliment, quan aquest siga impossible.  
  
Novena. Règim jurídic del conveni  
Les activitats recollides en aquest conveni de col·laboració, que té caràcter administratiu, no són de caràcter contractual ni comporten una contraprestació onerosa entre les parts, i el règim jurídic aplicable serà l'establit en el Decret 176/2014, de 10 d'octubre, com també en les clàusules d'aquest. A més, aquest conveni compleix tots els aspectes exigits en l'article 50.1 de l'LRJSP i compleix el que preveu la llei esmentada.  
La resolució de les controvèrsies que es puguen plantejar sobre la interpretació i execució d'aquest conveni hauran de solucionar-se de mutu acord entre les parts, a través de la comissió de seguiment. Si no es pot aconseguir aquest acord, les possibles controvèrsies se sotmetran a la jurisdicció contenciosa administrativa, les quals hauran de ser resoltes de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
  
Deu. Clàusula de transparència  
Aquest conveni de col·laboració s'haurà de publicar en el Diari Oficial de la Generalitat Valenciana (DOGV), d'acord amb el que disposa l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana.  
Així mateix, aquest conveni de col·laboració també serà objecte de publicació tant en el Portal de Transparència de la Generalitat (GVA Oberta) com en la pàgina web de la Diputació Provincial de Castelló, en virtut de l'article 9.1.c, en relació amb l'article 2, de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, les parts es comprometen a respectar la confidencialitat de la informació que se subministren en l'execució d'aquest conveni.  
Així mateix, s'obliguen expressament en l'accés, cessió o tractament de dades de caràcter personal a respectar els principis, disposicions i mesures de seguretat previstos en la Llei orgànica 3/2018, de 5 de desembre, de protecció de dades personals i garantia dels drets digitals.  
  
I atés que les parts estan d'acord amb el contingut d'aquest document, i per deixar-ne constància i en prova de conformitat, se signa aquest en la data indicada.  
  
La consellera de Participació, Transparència, Cooperació i Qualitat Democràtica: Rosa Peréz Garijo.  
El president de la Diputació Provincial de Castelló: José Pascual Martí García.